এক লহমায় বদলে গেল থঙ্গারাসু নটরাজনের কাছের পৃথিবীটা। এমনটাই তো আইপিএলের দুনিয়া। মুহূর্তের মধ্যে একজন তারকা বনে যান। হয়ে যান কোটিপতি। 
আইপিএলের নিলামে তাঁর বেস প্রাইস ছিল ১০ লক্ষ টাকা। নিলাম শুরু হতেই অন্য ছবি। তাঁর দর লাফিয়ে লাফিয়ে বেড়ে গেল। শেষপর্য়ন্ত তা থামল গিয়ে তিন কোটি টাকাতে। থঙ্গারাজু হয়ে গেলেন কোটিপতি। তাঁকে নিতে চেয়েছিলেন কিংগস ইলেভেন পঞ্জাবের কোচ বীরেন্দ্র সহবাগ। বেস প্রাইসের ৩০ গুণ দর হেঁকে অখ্যাত নটরাজন হয়ে গেলেন বিখ্যাত। 

অখ্যাত, অনামী নটরাজন এক লহমায় পৌঁছে গেলেন আকাশে। 
খুব বেশিদিন আগের কথা নয়। সালেমে টেনিস বল খেলতেন রেল স্টেশনের কুলি-র ছেলে। রাস্তার ধারের একটি দোকানের মালকিন তাঁর মা। পরে চেন্নাইয়ে এসে জনপ্রিয় জলি রোভার্স ক্লাবের হয়ে খেলা শুরু করেন নটরাজন। এই ক্লাবের হয়েই খেলতেন রবিচন্দ্রন অশ্বিন, মুরলী বিজয়ের মতো তারকারা। গত বছরের তামিলনাড়ু প্রিমিয়ার লিগের প্রথম মরশুমে ডিন্দিগুল লায়ন্সের হয়ে সুযোগ পেয়েছিলেন তিনি। এটাই তাঁর কেরিয়ারের প্রথম ব্রেক। এই টুর্নামেন্টে খেলেই আইপিএল-এর কর্মকর্তাদের নজরে পড়েন তিনি। সেই সূত্রে এবারের আইপিএলের নিলামে নাম। 
আকাশছোঁয়া দর ওঠায় প্রথমটায় বিশ্বাস করতে পারেননি নটরাজন। সংবাদসংস্থাকে তিনি বলেন, অবিশ্বাস্য মনে হচ্ছে।